Diari Oficial de la Generalitat Valenciana


Sumari del DOGV 6020, del 25-05-2009 (2009/5687)

Bases per a la provisió en propietat d'una plaça d'auxiliar administratiu vacant en la plantilla de personal.
-------------------------------------------------------------------------------------------------------------

### Dades del document

Número de DOGV
:   6020

Data del DOGV
:   25-05-2009

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2009/5687


Data del document
:   06-05-2009

Organisme emissor
:   Ajuntament de Navarrés

Tipus de document
:   Convocatòria

Descriptors 

:   * Navarrés
    * concurs administratiu

Bases per a la provisió en propietat d'una plaça d'auxiliar administratiu vacant en la plantilla de personal.  
 [2009/5687]  
Per Resolució d'Alcaldia de data 6 de maig de 2009, es van aprovar les bases i la convocatòria per a cobrir la plaça A.1.8 d'auxiliar administratiu d'administració general, per a este Ajuntament, per mitjà de sistema d'oposició lliure.  
S'adjunten les bases reguladores que regiran la convocatòria:  
«Bases per a la provisió en propietat d'una plaça d'auxiliar administratiu vacant en la plantilla de personal de l'Ajuntament de Navarrés.  
Primera. Objecte  
Denominació de la plaça: auxiliar administratiu d'administració general, arreplegada en la relació de llocs de treball (RLT) de l'Ajuntament amb el codi A.1.8., amb la característiques allí assenyalades.  
Segona. Normativa aplicable  
El procés selectiu s'ajustarà al que disposen les presents bases, i en el no previst en les bases s'aplicarà la Llei 7/2007, de 12 d'abril, de l'Estatut Bàsic de l'Empleat Públic, la Llei 7/1985, de 2 d'abril, de Bases del Règim Local; el Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local; el Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana; el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana i el Reial Decret 896/1991, de 7 de juny, pel qual s'establixen les regles bàsiques i els programes mínims a què ha d'ajustar-se el procediment de selecció dels funcionaris d'administració local.  
Tercera. Sistema de provisió de les places  
Les places seran proveïdes per mitjà del sistema d'oposició, per torn lliure.  
Quarta. Requisits dels aspirants  
Per a poder prendre part en el procés selectiu serà necessari:  
a) Tindre la nacionalitat espanyola o reunir les condicions d'accés a l'ocupació pública de nacionals d'altres estats establits en l'article 57 de la Llei 7/2007, de l'Estatut Bàsic de l'Empleat Públic.  
b) Tindre complits 16 anys i no excedir aquella edat en què es puga accedir a la jubilació en el règim general de la Seguretat Social.  
c) Estar en possessió del títol de Graduat Escolar, FP I o equivalent o complides les condicions per a obtindre'l en la data en què acabe el termini de presentació d'instàncies. En tot cas, les equivalències hauran de ser aportades per l'aspirant per mitjà de certificat expedit a este efecte per l'administració competent en cada cas. En el cas de titulacions obtingudes en l'estranger s'haurà d'estar en possessió de la credencial que acredite la seua homologació.  
d) No patir cap malaltia ni defecte físic o psíquic que impedisca l'exercici de les corresponents funcions, amb acreditació de certificat mèdic oficial (art. 61.5 EBEP).  
e) No haver sigut separat per mitjà d'expedient disciplinari del servici de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per inhabilitat. En cas de ser nacional d'un altre estat, no trobar-se inhabilitat o en situació equivalent ni haver sigut sotmés a sanció disciplinària o equivalent que impedisca en el seu estat, en els mateixos termes, l'accés a l'ocupació pública.  
f) Abonar els drets d'examen.  
De conformitat amb el que establix l'article 25.4 de la Llei 11/2003, de 10 d'abril, de la Generalitat, sobre l'Estatut de Persones amb Discapacitat, les persones amb discapacitat seran admeses en igualtat de condicions que la resta dels aspirants.  
Les condicions per a ser admés a les proves hauran de reunir-se en el moment de finalització del termini de presentació de sol·licituds i mantindre's durant tot el procés selectiu fins al moment de la presa de possessió. En este sentit, es podran efectuar les comprovacions oportunes fins al nomenament.  
Quinta. Presentació d'instàncies i drets d'examen  
Les instàncies per a sol·licitar prendre part en les proves selectives es dirigiran a l'alcalde president de la corporació i es presentaran en el Registre General de l'Ajuntament de Navarrés els dies laborables, de 09.00 a 14.00 hores, o per qualsevol de les formes que determina l'article 38.4 de la Llei de Règim Jurídic de les Administracions Públiques i del Procediment Administratiu Comú.  
El termini de presentació d'instàncies serà de 20 dies naturals comptats a partir de l'endemà de la publicació de l'extracte de la convocatòria en el Boletín Oficial del Estado.  
La sol·licitud haurà d'acompanyar-se de:  
- Fotocòpia compulsada del DNI, passaport o targeta de residència.  
- Fotocòpia compulsada de la titulació requerida o superior.  
- Justificant de l'abonament dels drets d'examen. Els drets d'examen es fixen en la quantitat de 100 euros, segons el que disposa l'ordenança municipal, que seran satisfets per mitjà de transferència bancària al compte de l'Ajuntament (2077/0193/07/4265871359).  
Els sol·licitants manifestaran en la instància que reunixen tots i cada un dels requisits que s'exigixen en la base quarta referits a la data en què va acabar el termini de presentació de sol·licituds. En qualsevol moment podran ser requerits els interessats per a efectuar les comprovacions oportunes.  
Sexta. Admissió d'aspirants  
Expirat el termini de presentació d'instàncies, per resolució de l'Alcaldia s'aprovarà la llista provisional d'aspirants admesos i exclosos, que es farà pública en el Butlletí Oficial de la Província de València, al tauler d'edictes de l'Ajuntament i en la pàgina web municipal; contra esta resolució es podrà interposar reclamació en el termini de 10 dies hàbils. Les reclamacions, si n'hi ha, seran acceptades o rebutjades en la resolució per la qual s'aprove la llista definitiva, que es farà pública, així mateix, en la forma establida.  
En el supòsit de no presentar-se cap reclamació, les llistes provisionals esdevindran automàticament en definitives, i açò es farà constar en la resolució de l'Alcaldia.   
Els errors de fet podran esmenar-se en qualsevol moment, d'ofici o a petició de l'interessat.  
Sèptima. Tribunal qualificador  
El tribunal qualificador que jutjarà el procés selectiu estarà compost, d'acord amb la Llei 7/2007, de l'Estatut Bàsic de l'Empleat Públic.  
La designació dels membres del tribunal inclourà la dels respectius suplents i es farà pública en el Butlletí Oficial de la Província de València, així com al tauler d'edictes de l'Ajuntament i pàgina web municipal.  
La composició del tribunal serà predominantment tècnica i els vocals hauran de posseir titulació o especialització iguals o superiors a les exigides per a l'accés a les places convocades.  
El tribunal no podrà constituir-se ni actuar sense l'assistència d'almenys la meitat més un dels components, titulars o suplents, indistintament.  
El tribunal que actue en estes proves tindrà la categoria 2a de les previstes en el Reial Decret 462/2002, de 24 de maig, i percebrà les retribucions corresponents d'acord amb esta.  
Octava. Calendari de les proves  
La data, l'hora i el lloc del començament de les proves selectives s'anunciarà en el Butlletí Oficial de la Província de València, conjuntament amb la llista definitiva d'admesos.  
Una vegada començades les proves selectives, la resta d'exercicis i incidències es faran públics pel tribunal en el local on s'hagen realitzat les proves, al tauler d'edictes de l'Ajuntament i en pàgina web municipal.  
Novena. Desenvolupament de les proves selectives  
Primer exercici, prova teòrica: compost per 50 preguntes tipus test amb quatre respostes alternatives de què només una serà vàlida, referides al temari que figura en l'annex I.  
Les preguntes contestades incorrectament: restaran cada 3 incorrectes una correcta. Seran considerats no aptes els candidats que no superen els 5 punts.  
Temps d'execució de l'exercici: 60 minuts.  
Valoració de l'exercici sobre 10 punts (0,2 punts per pregunta correcta).  
Segon exercici.   
A) De caràcter obligatori i eliminatori, consistirà a desenvolupar per escrit, durant un període màxim de 60 minuts, un tema a triar per l'aspirant entre dos temes triats a l'atzar davant dels opositors, d'entre els números 11 al 22 del programa annex 1, grup 2, matèries específiques. Es valoraran els coneixements del tema, el nivell de formació i informació general, la composició gramatical, la claredat d'exposició i l'ortografia. La qualificació de l'exercici serà de 0 a 10 punts, i caldrà obtindre per a superar-lo un mínim de 5 punts.  
B) De caràcter obligatori i eliminatori, consistirà en un exercici pràctic de 60 minuts o un exercici de preguntes curtes, màxim de 10, sobre els temes compresos entre els números 11 al 22 del programa annex 1, grup 2, matèries específiques. La qualificació de l'exercici serà de 0 a 10 punts, i caldrà obtindre per a superar-lo un mínim de 5 punts.  
Tercer exercici. Prova practica: de caràcter obligatori i eliminatori. Este exercici constarà de dos parts, de caràcter obligatori i eliminatori, i es valorarà fins a un màxim de 10 punts cada apartat, i caldrà com a mínim 5 punts en cada una d'elles per a entendre que s'ha superat:  
Primera. Utilització de l'ordinador: prova pràctica de processador de textos durant 20 minuts. Dirigit a apreciar la capacitat dels aspirants per a la creació, composició, modificació i correcció de documents realitzats en esta aplicació.  
Segona. Utilització de l'ordinador: prova pràctica de full de càlcul durant 20 minuts. Dirigit a apreciar la capacitat de l'aspirant en el maneig de creació, composició i modificació de fulls de càlcul en esta aplicació.  
Es valoraran la presentació i correcció del text, el domini de l'ordinador i el temps emprat.  
Deu. Qualificació dels exercicis  
La qualificació de l'oposició vindrà determinada per la suma de totes les puntuacions obtingudes, i basant-se en això el tribunal formularà la relació d'aprovats per orde de puntuació, sense que puga declarar que han superat les proves selectives un nombre superior d'aspirants que el de places convocades.   
El tribunal elevarà proposta de nomenament a l'Alcaldia a favor dels aspirants aprovats amb major puntuació.   
Onze. Presentació de documents  
Els aspirants proposats presentaran en el Registre General de l'Ajuntament, dins del termini de 20 dies naturals, comptats a partir de la publicació de la llista d'aprovats, els documents que acrediten reunir les condicions per a prendre part en l'oposició.  
Si dins del termini indicat, i excepte causes de força major, no presenten la documentació o tot i presentar-la no reunixen els requisits exigits, no podran ser nomenats i quedaran anul·lades totes les seues actuacions, sense perjuí de la responsabilitat en què puguen haver incorregut per falsedat d'instància. En este cas, es formularà una proposta a favor de qui, havent superant els exercicis de l'oposició, tinga major puntuació.   
Una vegada aprovada la proposta de l'Alcaldia, l'aspirant nomenat haurà de prendre possessió en el termini d'un mes, a comptar de l'endemà de la notificació del nomenament. Si no pren possessió en el termini assenyalat, sense causa justificada, perdrà tots els drets derivats de la superació de les proves i subsegüent nomenament; en este cas, l'Alcaldia nomenarà l'aspirant que havent superat totes les proves tinga major puntuació.  
En l'acte de presa de possessió, l'aspirant nomenat haurà de prestar el jurament o la promesa a què es referix l'article 32.c del Text Refós de la Llei de la Funció Pública Valenciana.  
Des del moment de la seua presa de possessió, l'aspirant que resulte nomenat per a ocupar la plaça quedarà sotmés al règim d'incompatibilitats previstes en la legislació vigent.  
Dotze. Incidències  
El tribunal queda autoritzat per a resoldre els dubtes que es presenten i adoptar els acords necessaris per al bon orde del procés selectiu en tot el no previst en estes bases.  
Tretze. Recursos  
Contra les presents bases i la corresponent convocatòria, actes que posen fi a la via administrativa, es podrà interposar recurs potestatiu de reposició davant del mateix òrgan que va dictar l'acte, en el termini d'un mes comptat des de l'endemà de la seua notificació o publicació oficial; o bé es podrà interposar directament recurs contenciós administratiu, en el termini de dos mesos, comptats des de l'endemà de la seua publicació o notificació, davant de l'òrgan competent de la jurisdicció contenciosa administrativa, sense perjuí que puga interposar-se qualsevol altre recurs que s'estime procedent.  
ANNEX  
Temari de la prova teòrica  
Tema 1. La Constitució espanyola de 1978. Principis generals. Drets i llibertats fonamentals dels espanyols. La seua protecció. El Defensor del Poble.  
Tema 2. La Corona. Les Corts Generals. El Tribunal Constitucional.  
Tema 3. El govern i l'administració. El poder judicial.  
Tema 4. L'organització territorial de l'estat: les comunitats autònomes. Els estatuts d'autonomia. Especial referència a l'Estatut d'Autonomia de la Comunitat Valenciana.  
Tema 5. Fonts del dret públic. La llei: les seues classes. Altres fonts del dret públic.  
Tema 6. El procediment administratiu. Principis generals. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la seua modificació per la Llei 4/1999, de 13 de gener (BOE núm. 12 de 14.01.1999).  
Tema 7. Fases del procediment administratiu general. Terminació. El silenci administratiu. Execució dels actes administratius.  
Tema 8. Teoria de la validesa dels actes administratius. Convalidació. Revisió d'ofici.  
Tema 9. Els recursos administratius: classes. El recurs contenciós administratiu.  
Tema 10. L'organització administrativa. Principis. Competència. Jerarquia i coordinació. Descentralització. Desconcentració. Delegació. Avocació.  
Tema 11. Règim local espanyol. Principis constitucionals. La província. Competències de les províncies. Òrgans de les províncies: atribucions.  
Tema 12. El municipi. El terme municipal i la seua població. L'empadronament. Consideració especial del veí. Informació i participació ciutadana.  
Tema 13. Competències municipals. Els òrgans municipals: atribucions dels distints òrgans.  
Tema 14. Ordenances i reglaments de les entitats locals. Classes. Procediment d'elaboració i aprovació.  
Tema 15. Règim de funcionament dels òrgans col·legiats locals. Convocatòria i orde del dia. Requisits de constitució. Votacions. Actes i certificats d'acords.  
Tema 16. Personal al servici de l'administració local. La funció pública local. Classes de funcionaris. Personal no funcionari. Drets i deures dels funcionaris públics locals. Incompatibilitats. Règim disciplinari.  
Tema 17. Principis generals i classes de contractes administratius en l'esfera local. La selecció del contractista. Drets i deures del contractista i de l'administració.  
Tema 18. Procediment d'atorgament de llicències. El servici públic en l'esfera local. Els modes de gestió dels servicis públics.  
Tema 19. Hisendes locals. Classificació dels ingressos. Les ordenances fiscals.  
Tema 20. La despesa pública local: la gestió del pressupost de despeses. Els pressupostos locals. Principis pressupostaris. Procediment d'aprovació. Contingut. Règim impugnatori.  
Tema 21. Concepte de document. Formació de l'expedient. Registre de documents. Registre general d'entrada i eixida de documents.  
Tema 22. Concepte d'arxiu. Funcions de l'arxiu. Classes d'arxiu. Especial consideració de l'arxiu de gestió. Criteris d'ordenació de l'arxiu.»  
Contra les presents bases, que posen fi a la via administrativa, es podrà interposar pels interessats recurs de reposició en el termini d'un mes davant de l'Alcaldia, previ al contenciós administratiu, en el termini de dos mesos davant del Jutjat Contenciós Administratiu de València, a partir de l'endemà de la publicació de l'anunci en el Butlletí Oficial de la Província (article 46 de la Llei 29/1998, de 13 de juliol, Reguladora de la Jurisdicció Contenciosa Administrativa).  
Navarrés, 6 de maig de 2009.- L'alcalde: Vicente Huesca Argente